Document ID: 32005D0463

KOMMISSIONENS AFGØRELSE
af 21. juni 2005
om oprettelse af en netværksgruppe for udveksling og koordinering af oplysninger om sameksistens mellem genetisk modificerede, konventionelle og økologiske afgrøder
(2005/463/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab, og
ud fra følgende betragtninger:
(1)
Kommissionen gik i sin henstilling 2003/556/EF af 23. juli 2003 om retningslinjer for udvikling af nationale strategier og bedste praksis for sameksistens mellem genetisk modificerede afgrøder og konventionelt og økologisk landbrug (1) ind for, at det overlades til medlemsstaterne at udvikle og gennemføre forvaltningsforanstaltninger for sameksistens. Kommissionen ville i den forbindelse arbejde på at lette udvekslingen af oplysninger om igangværende og planlagte forskningsprojekter på nationalt og EF-plan.
(2)
Ifølge artikel 26a i Europa-Parlamentets og Rådets direktiv 2001/18/EF af 12. marts 2001 om udsætning i miljøet af genetisk modificerede organismer og om ophævelse af Rådets direktiv 90/220/EØF (2) skal Kommissionen indsamle og koordinere oplysninger på grundlag af undersøgelser på EF- og nationalt plan og følge udviklingen vedrørende sameksistens i medlemsstaterne.
(3)
Med henblik på disse opgaver bør Kommissionen oprette et forum for udveksling mellem medlemsstaterne af oplysninger om resultater af videnskabelige undersøgelser og oplysninger om bedste praksis, der er udviklet i forbindelse med nationale strategier for sameksistens. Det er vigtigt, at Kommissionen kan afholde arbejdsgruppemøder, som medlemsstaternes og andre eksperter i givet fald kan deltage i.
(4)
Der bør derfor oprettes en netværksgruppe, som kan bistå Kommissionen inden for sameksistens (forkortet til COEX-NET) -
TRUFFET FØLGENDE AFGØRELSE:
Artikel 1
En netværksgruppe for udveksling og koordinering af oplysninger om videnskabelige undersøgelser og bedste praksis, der er udviklet inden for sameksistens af forskellige typer genetisk modificerede, konventionelle og økologiske afgrøder, i det følgende benævnt »gruppen«, oprettes herved og tilknyttes Kommissionen.
Artikel 2
1. Gruppen består af nationale eksperter, som medlemsstaterne udpeger, og ledes af en repræsentant for Kommissionen.
2. Kommissionens repræsentant kan opfordre andre eksperter til at deltage i gruppens møder og arbejde.
3. Kommissionen stiller sekretariatshjælp til rådighed for gruppens møder og arbejde.
4. Gruppen holder møder i Kommissionens lokaler på steder og tidspunkter, som Kommissionen fastlægger.
Artikel 3
1. Kommissionen refunderer udgifter, der afholdes af eksperter, som deltager i møder i henhold til artikel 2, efter gældende regler for refusion af rejseudgifter, dagpenge og andre udgifter, jf. dog stk. 2 og 3.
2. Eksperter, der er udpeget af medlemsstaterne, får refunderet deres rejseudgifter, og eksperter, som Kommissionen indbyder, får refunderet rejseudgifter og dagpenge.
3. For eksperter, der udpeges af medlemsstaterne, refunderes kun udgifter for én deltager pr. medlemsstat.
4. Eksperterne aflønnes ikke for deres arbejde.
Artikel 4
Eksperter, der deltager i gruppens arbejde, skal være uafhængige af industri-, handels- og forretningsinteresser og andre interessekonflikter.
Artikel 5
Uanset bestemmelserne i traktatens artikel 287 må eksperterne ikke videregive de oplysninger, som de får kendskab til som følge af gruppens arbejde, hvis Kommissionens repræsentant meddeler dem, at materialet er fortroligt.
Artikel 6
Denne afgørelse træder i kraft på dagen for offentliggørelsen i Den Europæiske Unions Tidende.
Udfærdiget i Bruxelles, den 21. juni 2005.

Labels: 7
12
1
6